73 golfklubber sagde ja til at være en del af Dansk Golf Unions kampagne - "Spil golf resten af året for 500 kr.", som blev afholdt i weekenden efter Made in Denmark i Gatten i Himmerland. Flere end 1450 gæster kunne lørdag og søndag prøve kræfter med golfsporten, og mærke på egen krop hvor svært, frustrerende og ikke mindst sjovt det er, når den lille bold skal rammes. I Dansk Golf Union er man meget tilfredse med initiativet og håber at endnu flere klubber vil være en del af kampagnen i 2015. - Vi var meget spændte på, hvordan kampagnen ville blive modtaget. Vi har i mange år haft lyst til at udvikle et medlemskab til en billig pris, som alle klubber kunne være enige om og samtidig kunne markedsføre det nationalt. Da Dansk Golf Unions repræsentantskab i marts nikkede til grundtanken bag "Spil golf resten af året for 500 kr." - var det bare at komme i gang, siger Christian Steffensen, udviklingskonsulent i Dansk Golf Union og fortsætter: - 73 klubber meldte sig parat til opgaven, og de slog dørene op i weekenden efter Made in Denmark og var klar til at tage imod golfnysgerrige danskere. Klubberne har løftet en kæmpe opgave og gjort et stort stykke rekrutteringsarbejde, der både gavner den enkelte klub og golfsporten generelt i Danmark. Vi glæder os allerede nu til at gentage succesen til næste år, hvor vi håber, at endnu flere klubber vil være med, fortæller Christian Steffensen, udviklingskonsulent i Dansk Golf Union.

Referat:
Made in Denmark i Himmerland har virkelig sat gang i golffeberen i hele landet.